《续感兴二十五首 其二》
宋代·方一夔

恶木生高冈，枝疏上指天。雨露非有私，蟠踞几何年。

荛子寝其下，山鸟栖其巅。匠石过不睨，生理得自全。

皮为野火烧，根为蝼蚁穿。空中不足恃，一朝踣而颠。

上有千岁藤，相依久缠绵。树犹不自保，尔藤何足怜。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。